ROZHODNUTIE KOMISIE
z 19. septembra 2005,
ktorým sa mení a dopĺňa dodatok A k prílohe X k Aktu o pristúpení z roku 2003, pokiaľ ide o niektoré prevádzkarne v sektore mäsa v Maďarsku
[oznámené pod číslom K(2005) 3450]
(Text s významom pre EHP)
(2005/665/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho prílohu X kapitolu 5 oddiel B písm. d),
keďže:
(1)
V prílohe X kapitole 5 oddiele B písm. a) k Aktu o pristúpení z roku 2003 sa ustanovuje, že za určitých podmienok sa do 31. decembra 2006 štrukturálne požiadavky ustanovené v prílohe I k smernici Rady 64/433/EHS z 26. júna 1964 o zdravotných problémoch, ktoré ovplyvňujú obchod s čerstvým mäsom v rámci Spoločenstva (1), nevzťahujú na prevádzkarne v Maďarsku uvedené v dodatku A (2) k prílohe X k aktu o pristúpení.
(2)
Dodatok A k prílohe X k Aktu o pristúpení z roku 2003 bol zmenený a doplnený rozhodnutiami Komisie 2004/462/ES (3) a 2004/472/ES (4).
(3)
Podľa úradného vyhlásenia príslušného maďarského orgánu určité prevádzkarne v sektore mäsa už skončili svoj modernizačný proces a v súčasnosti v plnej miere spĺňajú požiadavky podľa právnych predpisov Spoločenstva. Určité prevádzkarne skončili svoju činnosť. Tieto prevádzkarne by sa preto mali vypustiť zo zoznamu prevádzkarní, vo vzťahu ku ktorým sa uplatňuje prechodné obdobie.
(4)
Postavenie dvoch prevádzkarní na spracovanie mäsa a ich preklasifikovanie na nízkokapacitné prevádzkarne sa stále prerokúva s príslušným maďarským orgánom. Je potrebné počítať s tým, že vyjasnenie situácie si vyžaduje ďalšie kratšie časové obdobie.
(5)
Okrem toho určité prevádzkarne vynaložili značné úsilie, aby spĺňali štrukturálne požiadavky ustanovené v právnych predpisoch Spoločenstva. Tieto prevádzkarne však z dôvodu výnimočných technických obmedzení nie sú schopné skončiť svoj modernizačný proces v stanovenom termíne. Je preto odôvodnené poskytnúť týmto prevádzkarňam dodatočný čas na skončenie modernizačného procesu.
(6)
Dodatok A k prílohe X k Aktu o pristúpení z roku 2003 by sa mal preto zodpovedajúcim spôsobom zmeniť a doplniť. V záujme zrozumiteľnosti by sa mal nahradiť.
(7)
O opatreniach stanovených v tomto rozhodnutí bol informovaný Stály výbor pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dodatok A k prílohe X k Aktu o pristúpení z roku 2003 sa nahrádza znením prílohy k tomuto rozhodnutiu.
Článok 2
Toto rozhodnutie je určené členským štátom.
V Bruseli 19. septembra 2005